

**ΤΡΟΠΟΠΟΙΗΣΕΙΣ ΠΡΟΓΡΑΜΜΑΤΟΣ**

**ΕΡΤ2 – Τροποποιήσεις προγράμματος**

**Σας ενημερώνουμε ότι από τη Δευτέρα 25/7 έως την Παρασκευή 29/7/2022, στις 21:00, στην ΕΡΤ2, θα μεταδοθεί η ξένη σειρά ντοκιμαντέρ, παραγωγής Γαλλίας 2017, «ΕΓΚΛΗΜΑΤΑ ΠΟΥ ΕΜΕΙΝΑΝ ΣΤΗΝ ΙΣΤΟΡΙΑ» (CRIMES THAT MADE HISTORY) – A΄ ΤΗΛΕΟΠΤΙΚΗ ΜΕΤΑΔΟΣΗ Κ12 GR live streaming & διαθέσιμο στο ERTFLIX**

**ΔΕΥΤΕΡΑ 25/7/2022, στις 21:00**

**Επεισόδιο 1ο: «Τζακ ο Αντεροβγάλτης: Η επινόηση του κατά συρροήν δολοφόνου»**

Το 1888, μια σειρά φρικτών δολοφονιών σόκαρε το Λονδίνο. Ο δράστης ονομάστηκε «Τζακ ο Αντεροβγάλτης». Ήταν η Βικτωριανή Εποχή, κατά την οποία βασίλευε ο πουριτανισμός και η Εγκληματολογία βρισκόταν σε πρώιμο στάδιο. O συνδυασμός αυτών των παραγόντων δημιούργησε μία από τις πιο εγκληματικές ιστορίες της Ιστορίας, καταλήγοντας στην κατασκευή ενός κατά συρροήν δολοφόνου.

**Επεισόδιο 2ο: «Υπόθεση Σολεγιάν: Δολοφονία της παιδικής ηλικίας»**

Παρίσι, Ιανουάριος 1907. Ο Αλμπέρ Σολεγιάν κατηγορείται για τον βιασμό και τον φόνο της μικρής Μαρτ και o Τύπος καταγράφει την εξέλιξη της υπόθεσης με κάθε λεπτομέρεια.

Την ώρα που στη Γαλλία βρισκόταν σε εξέλιξη η συζήτηση για την κατάργηση της θανατικής ποινής, αυτό το απεχθές έγκλημα συντέλεσε ώστε κάτι τέτοιο να νομοθετηθεί δεκαετίες αργότερα. Σ’ αυτό συνέβαλαν και τα μέσα ενημέρωσης, που ζητούσαν επιτακτικά την εκτέλεση του Σολεγιάν.

**ΤΡΙΤΗ 26/7/2022, στις 21:00**

**Επεισόδιο 3ο: «Φριτς Χάρμαν, ένας βρικόλακας στη δημοκρατία της Βαϊμάρης»**

Στο Ανόβερο του 1924 ανακαλύπτονται εκατοντάδες οστά. Η αστυνομία κινητοποιείται και ο Τύπος καλύπτει την υπόθεση.

Σύντομα συλλαμβάνεται ο Φριτς Χάρμαν. Τα φρικτά εγκλήματα που διέπραξε ο επονομαζόμενος «Βρικόλακας» φέρνουν στη μνήμη τα τραύματα του Α΄ Παγκόσμιου Πολέμου και προαναγγέλλουν την έλευση του Ναζισμού.

Βαναυσότητα, σεξουαλική βία, κανιβαλισμός και η εύθραυστη Δημοκρατία της Βαϊμάρης.

**Επεισόδιο 4ο: «Η σφαγή του Αγίου Βαλεντίνου: Το απόγειο του γκαγκστερισμού»**

Το 1929, επτά μέλη της συμμορίας του Μπαγκς Μοράν δολοφονήθηκαν σε ένα γκαράζ από τους άντρες του Αλ Καπόνε. Ο Τύπος ονόμασε το συμβάν «Η σφαγή του Αγίου Βαλεντίνου».

Αυτό το έγκλημα, που σημειώθηκε την περίοδο της ποτοαπαγόρευσης στις ΗΠΑ, εδραίωσε την εικόνα του Ιταλού μαφιόζου στο αμερικανικό συλλογικό ασυνείδητο.

**ΤΕΤΑΡΤΗ 27/7/2022, στις 21:00**

**Επεισόδιο 5ο: «Βιολέτ Νοζιέρ, η πατροκτόνος με το δηλητήριο»**

Τον Αύγουστο του 1933 η Βιολέτ Νοζιέρ, 18 ετών, σκότωσε τον πατέρα της με δηλητήριο στο Παρίσι.

Αρχικά διέφυγε και στη συνέχεια, κατηγορήθηκε για φόνο. Ομολόγησε αμέσως ότι διέπραξε το έγκλημα, παρουσιάζοντας ως κίνητρο το γεγονός ότι ασελγούσε πάνω της. Ο Τύπος και η κοινή γνώμη εντυπωσιάστηκαν από τη νεαρή πατροκτόνο, που επονομάστηκε «Tέρας με φούστα».

**Επεισόδιο 6ο: «Σάντα Άμπε, ένα έγκλημα πάθους στην Ιαπωνία»**

Στις 18 Μαΐου 1936, η Σάντα Άμπε σκότωσε τον εραστή της κατά τη διάρκεια ερωτικού παιχνιδιού κι έκοψε τα γεννητικά του όργανα.

Σε μια Ιαπωνία άκρως μιλιταριστική, ο Τύπος ενδιαφέρθηκε πολύ για το έγκλημα αυτό, με τις ερωτικές και αποκλίνουσες διαστάσεις.

**ΠΕΜΠΤΗ 28/7/2022, στις 21:00**

**Επεισόδιο 7ο: «Roswell: L' Invention des Soucoupes Volantes»**

Στις 8 Ιουλίου του 1947, η Πολεμική Αεροπορία των Ηνωμένων Πολιτειών ανακοίνωσε την ανακάλυψη ενός ιπτάμενου αντικειμένου, το οποίο είχε συντριβεί στην περιοχή της πόλης Ρόσγουελ, στο Νέο Μεξικό.

Ο αμερικανικός Τύπος έδωσε μεγάλη δημοσιότητα στο γεγονός και έτσι, γεννήθηκε το φαινόμενο του «ιπτάμενου δίσκου». Στο πλαίσιο του Ψυχρού Πολέμου, όπου αφθονούσαν οι θεωρίες συνωμοσίας, διαμορφώθηκε σιγά-σιγά ο μύθος των Α.Τ.Ι.Α., ο οποίος άρχισε να τροφοδοτεί τη λαϊκή φαντασία και να γίνεται επαναλαμβανόμενο θέμα σε ταινίες επιστημονικής φαντασίας.

**Επεισόδιο 8ο: «Le Crash des Andes: L’Inavouable Anthropophagie»**

Τον Οκτώβριο του 1972, ένα αεροπλάνο της Πολεμικής Αεροπορίας της Ουρουγουάης συνετρίβη στις Άνδεις. Εβδομήντα δύο ημέρες μετά, βρέθηκαν 16 επιζώντες! Η απίστευτη διάσωση τράβηξε το ενδιαφέρον των μέσων ενημέρωσης σε όλο τον κόσμο. Πώς επιβίωσαν;

Μια ανείπωτη αλήθεια άρχισε να εμφανίζεται σιγά-σιγά, η οποία τάραξε έντονα τις συνειδήσεις: για να επιβιώσουν, οι επιζήσαντες έφαγαν τα πτώματα των φίλων τους και των συγγενών τους.

**ΠΑΡΑΣΚΕΥΗ 29/7/2022, στις 21:00**

**Επεισόδιο 9ο: «La Tuerie de Jonestown: Une Apocalypse Américaine»**

Το 1978, στην κοινότητα Τζόουνσταουν, στη Γουιάνα, ο αιδεσιμότατος Τζιμ Τζόουνς τελεί μια αποκαλυπτική λειτουργία. Στο τέλος της, 918 μέλη του «Ναού των Λαών», της σέκτας που είχε ιδρύσει στα μέσα της δεκαετίας του 1950, αυτοκτονούν ακολουθώντας τις οδηγίες του.

Οι αφηγήσεις των δημοσιογράφων και οι εικόνες από την Τζόουνσταουν συγκλονίζουν όλο τον κόσμο. Αυτή η τραγωδία θα «στοιχειώσει» τα όνειρα των μικρών κοινοτήτων και των εναλλακτικών πνευματικοτήτων της δεκαετίας του 1970.

**Επεισόδιο 10ο (τελευταίο): «La Mort de Lady Di: La Presse contre la Couronne»**

Στις 31 Αυγούστου του 1997, η Πριγκίπισσα Νταϊάνα πέθανε μαζί με τον σύντροφό της, Ντόντι Αλ Φαγιέντ, σε τροχαίο δυστύχημα στο Παρίσι, ενώ τους καταδίωκαν παπαράτσι.

Ο αιφνίδιος και τραγικός θάνατός της προκάλεσε σοκ και τεράστια θλίψη όχι μόνο στους Βρετανούς αλλά παντού στον κόσμο. Έγινε το σύμβολο της γυναίκας που της έκλεψαν τη ζωή η δημοσιότητα και το πρωτόκολλο.

Το δυστύχημα προκάλεσε μεγάλο θυμό εναντίον των πρακτικών του Τύπου, ενισχύοντας συγχρόνως τη λατρεία του βρετανικού λαού για την αδικοχαμένη πριγκίπισσα.

Η κηδεία της μεταδόθηκε ζωντανά σε όλη την υφήλιο.

**……………………………………………………………………………………………………………**

**ΣΗΜΕΙΩΣΗ: Η ξένη σειρά ντοκιμαντέρ «Η ΒΟΓΚ ΓΟΥΙΛΙΑΜΣ ΕΡΕΥΝΑ» δεν θα μεταδοθεί. Τη θέση της και στις νυχτερινές επαναλήψεις παίρνει το «ΕΓΚΛΗΜΑΤΑ ΠΟΥ ΕΜΕΙΝΑΝ ΣΤΗΝ ΙΣΤΟΡΙΑ».**